Charles Aquilna, wieħed mill-aqwa mħuħ fil-qasam tar-riċerka u l-innovazzjoni ħalla din id-dinja fl-aħħar sigħat. Aquilina li għamel ukoll 25 sena servizz fil-Korp tal-Pulizija, kien il-moħħ wara bosta invenzjonijiet fosthom l-uniku 3D Scanner fid-dinja li permezz tiegħu tiġi analizzata u proċessata informazzjoni fuq oġġett jew ambjent li wara tiġi ttrasformata f’oġġett diġitali tridimensjonali. Aquilina kellu sehem importanti wkoll biex permezz ta’ dak li huwa magħruf bħala MCOR 3D Printing technology titjib l-arti, l-arkitettura u l-manifattura f’pajjiżna. Fil-fatt huwa wassal l-għerf tiegħu fil-qasam teknoloġiku għall-manifattura tal-kċejjen fejn irnexxielu joħloq kċina interattiva. Is-sena li għaddiet l-assoċjazzjoni Maltija tal-manifattura tal-għamara talbet lil Aquilina biex jinvestiga ukoll il-valur ta’ 3D printing biex ikun żviluppat aħjar u malajr id-disinn tal-għamara. Tradizzjonalment, il-mastrudaxxi kienu jaħdmu fuq disinji multi-dimensjonali. Huwa kien skopra li l-mastrudaxxi setgħu jiffrankaw il-flus u l-ħin u jtejbu l-kwalità tal-prodotti tagħhom billi jissupplimentaw id-disinji tagħhom b’dawk li jisejjħu 3D printed prototypes.  B’dan il-mod mhux biss dawk involuti fil-qasam setgħu jsibu in-nuqqasijiet fid-disinji tagħhom aktar kmieni, iżda kien ikollhom idea aktar ċara tal-prodott finali. Huwa ħoloq ukoll għadd ta’ statwi permezz ta’ 3D scanner biex jonora l-qaddisin f’bosta bliet u rħula Maltin. Il-periti kwoll kienu jagħmlu użu mill-kreazzjonijiet tiegħu permezz ta’ mudelli 3D li kienu jieħdu biss ftit ħin biex isiru. Fost diversi proġetti huwa ħadem fuq mudell għal lukanda fil-Libja. Fix-xogħol tiegħu huwa kien jagħmel użu mill-uniku 3D printer li jeżisti fid-dinja. Is-Sur Aquilina kien ikun mistieden regolari fil-programm Gadgets fuq TVM fejn kien jagħti spjega tal-invenzjonijiet tiegħu. Lura fis-snin huwa kien ukoll fil-Pulizija fil-Laboratorju Forensiku fejn kien jiġi appuntat regolarment mill-Qrati ta’ Malta bħala espert forensiku f’bosta aspetti ta’ każijiet kriminali.